Gabriel Berca, fost ministru de Interne în guvernarea Boc, a fost condamnat joi la închisoarea cu executare pentru trafic de influență. Pedeapsa este definitivă, în primă instanță el fiind condamnat la trei ani de închisoare cu executare. Magistrații au decis și confiscarea mitei de 92.500 de euro.

FOTO: Agerpres

În primă instanță, în mai 2016, fostul ministru de Interne Gabriel Berca a fost condamnat la trei ani de închisoare cu executare pentru trafic de influenţă în formă continuată, după ce acesta şi fostul deputat Mihai Banu, condamnat în acelaşi dosar, a primit în total 185.000 euro de la un om de afaceri.

Astăzi, magistrații de la ICCJ au decis condamnarea la închisoare cu executare pentru o durată de doi ani și confiscarea sumei de 92.500 de euro.

În acelaşi dosar, fostul deputat Mihai Banu a primit trei ani şi jumătate închisoare cu executare, tot pentru trafic de influenţă. De asemenea, Lucian Banu, fiul lui Mihai Banu, a rămas cu pedeapsa de doi ani închisoare cu suspendare pentru complicitate la trafic de influenţă.

Procurorii l-au acuzat pe fostul ministru din perioada 2010-2012 că a primit 92.500 de euro, în mai multe tranşe, de la un om de afaceri pentru a interveni pe lângă membrii guvernului să aloce o sumă de bani către o primărie din judeţul Bacău cu care respectivul patron avea contracte pentru executarea unor lucrări în domneiul construcţiilor.

În acelaşi dosar, magistraţii l-au condamnat la trei ani şi jumătate de închisoare, cu executare, pentru aceeaşi infracţiune, pe fostul deputat Mihai Banu, în timp ce fiul acestuia, Lucian Banu, a primit o condamnare de doi ani de închisoare cu suspendare pentru complicitate la trafic de influenţă.

Potrivit procurorilor DNA, Gabriel Berca, Mihai Banu şi fiul acestuia, Lucian Banu, au primit în total, de la omul de afaceri Viorel Rusu, 220.000 de euro, din care fiul deputatului a luat 150.000, restul banilor fiind împărţiţi în mod egal de Berca şi deputatul Banu. Banii au fost achitaţi în trei tranşe, în perioada 12 august 2010 - 22 iulie 2011.

În schimbul acestor bani, afirmau procurorii DNA, Berca urma să intervină pe lângă membrii Guvernului, prin folosirea influenţei personale, pentru a aloca 5,6 milioane de lei Primăriei Ardeoani. Suma de bani ce urma să fie alocată reprezenta contravaloarea lucrărilor executate de firma de construcţii deţinută de Viorel Rusu.

„Din cei 220.000 euro, la solicitarea inculpatului Banu Mihai, beneficiind de complicitatea fiului său, Banu Lucian, suma de 150.000 lei a fost remisă de către omul de afaceri, sub pretextul achiziţionării unui teren de la o persoană indicată de Banu Mihai. Astfel, la data de 11 august 2010, între persoana respectivă, în calitate de promitent-vânzător şi firma omului de afaceri, în calitate de promitent-cumpărător, s-a încheiat un antecontract de vânzare-cumpărare pentru un teren arabil în suprafaţă de 10.000 mp, situat în extravilanul unei comune, preţul vânzării fiind stabilit la suma de 150.000 lei”, potrivit rechizitoriului DNA.

Gabriel Berca şi Mihai Banu au fost arestaţi preventiv pe 9 iulie 2015, iar după trei luni judecătorii au decis înlocuirea măsurii cu arestul la domiciliu. Pe 12 februarie 2016, cei doi foşti demnitari au fost puşi sub control judiciar.